b'\n_START_ARTICLE_\nChurrasco\n_START_SECTION_\nSa Amerikang Latino\n_START_PARAGRAPH_\nSa Brasil, ang churrasco ay ang salita para sa inihaw (katulad ng Arhentinong, Uruguayanong, Paraguayanong at Tsilenong inasal) na nagmula sa timog Brasil. Gumagamit ito ng iba\'t ibang mga karne, baboy, tsoriso at manok na maaaring lutuin sa isang "churrasqueira", isang ihawan, na madalas na may mga suporta para sa mga tuhugan o duruan.  Ang mga nabibitbit na "churrasqueiras" ay katulad sa mga ginamit upang ihanda ang Arhentinong, Tsileanong, Paraguayanong at Uruguayanong asado, na may suporta sa parilya, ngunit walang parilya ang karamihan sa mga Brasilyanong "churrasqueiras", tanging ang mga tuhugan lamang sa itaas ng mga baga.  Maaaring lutuin din ang karne sa malalaking tuhugan na gawa sa metal o kahoy na nakasalalay sa isang suporta o nakadikit sa lupa at ihawin sa mga baga ng uling (maaaring gamitin din ang kahoy, lalo na sa Estado ng Rio Grande do Sul). _NEWLINE_Sa Nicaragua, ang unang grupo ng imigrante na nagpakilala ng salita para sa ganitong hiwa ng karne ng baka sa eksenang restawran ng Estados Unidos sa Miami, Fl noong dekada ng 1950, tumutukoy ito sa isang manipis na isteyk na inihanda na inihaw at inihain sa isang tradisyonal na sarsang chimichurri - binadbad na perehil, bawang, peppers, at langis ng oliba. _NEWLINE_Bagaman bihira na pinaniniwalaan ng mga Brasilyano at Arhentino, ang mga pinakatanyag na hiwa ng mga inihaw na karne ay hindi churrasco kundi Rib at Picanha (Brazil) at Entra\xc3\xb1a ayon sa pagkakabanggit.   _NEWLINE__NEWLINE_Sa Arhentina at Uruguay tumutukoy ang churrasco sa anumang walang butong hiwa ng karne na hiniwa nang bahagyang manipis bilang isang isteyk at iniihaw sa ibabaw ng mainit na uling o sa isang napakainit na kawali.  Isinasama ng mga Gaucho ang inihaw na churrasco bilang bahagi ng kanilang asado, na ngayon ay ang pambansang ulam ng dalawang bansa, na inihahain na may kasamang ensalada at piniritong o minasang patatas, at kung minsan ay may isang pritong itlog. _NEWLINE_Sa Puerto Rico palaging tumutukoy ito sa paldang isteyk, na niluto sa ihawan. Opsyonal ang sarsang chimichurri, dahil malimnamnam ang karne na may kaunting mumo ng asin sa dagat na winisik sa karne habang nagluluto. Karaniwan din na palitan ang sarsang chimichurri ng isang sarsang baybas at rhum na may pampaanghang at 7up o sarsang Ajilim\xc3\xb3jili. _NEWLINE_Sa Ecuador isang pangunahing pagkain ang churrasco sa Rehiyon ng Baybayin, lalo na sa Guayaquil. Ang pangunahing sangkap ng putahe ay ang inihaw na isteyk na tinimplahan ng chimichurri. Inihahain ito na may kasamang saba, puting kanin, fries ng Pranses, pritong itlog, at mga hiwa ng abukado. _NEWLINE_Sa Guwatemala, itinuturing na isang tipikal na putahe ang churrasco, kadalasang kinakain sa pamilyar na mga pagtitipon at maligayang okasyon. Karaniwang inihahain ito na may tinalbos na chitol, isang pulang sarsa na naglalaman ng tinadtad na mga kamatis at mga sibuyas, at sinamahan ng mais, guacamole, inihaw na patatas, nilagang black beans, kanin at tortilla. _NEWLINE__NEWLINE_Sa Tsile, tumutukoy ang churrascosa isang manipis na hiwa ng isteyk na nag-iiba depende sa nais na kalidad ng sanwits.  Iniihaw at inihahain ang mga hiwa sa isang -minsang pinapainit- lokal na tinapay (tinatawag na "marraqueta", o "pan batido" sa Valpara\xc3\xadso), kadalasang sinasamahan ng kamatis, abukado at mayonesa, sa kaso ng churrasco italiano. Ang isa pang tanyag na putahe, churrasco a lo pobre ("churrasco pangmasa"), ay binubuo ng churrasco na inihahain na may fries ng Pranses, pritong itlog, at mga nakaramelong o caramelized na sibuyas.\n_START_SECTION_\nSa mga ibang bansa\n_START_PARAGRAPH_\nSa Portugal, ang Frango de Churrasco na may piri piri (isang uri ng maalat na inihaw na manok na niluto sa churrasqueira, na pinaanghang ng mainit na red chili sauce) ay napakapopular.  Ang churrascong Portuges at mga putaheng manok ay napakapopular sa mga bansa na may mga Portuges na komunidad, tulad ng Canada, Australia, Estados Unidos, Venezuela at Timog Aprika. _NEWLINE_Ginagamit ang salitang churrasco sa dating mga kolonya ng Portugal\xe2\x80\x94ang Churrasco Mo\xc3\xa7ambicano ay isang putahe ng inihaw na karne mula sa Mozambique, bilang halimbawa. _NEWLINE_Sa Galicia, halos eksklusibong tumutukoy ang churrasco sa inihaw na baboy o beef spare-ribs. Ang mga Galisyanong na lumipat sa Amerika noong ika-20 siglo ay nagdala ng resipi para sa churrasco. Sa kasalukuyan, naghahanda ng churrascada ang karamihan ng mga Galisyano sa lahat ng mga klase ng lipunan. _NEWLINE_Sa Hilagang Amerika, Churrasco ang pangalang trademark para sa rotisserie/parilya na ginawa ng Hickory Industries, Inc.'